《赴阙次留献荆南成相公三十韵》
唐代·吴融

分阃兼文德，持衡有武功。荆南知独去，海内更谁同。

拔地孤峰知，当天一鹗雄。云生五色笔，月吐六钧弓。

骨格凌秋耸，心源见底空。神清餐沆瀣，气逸饮洪濛。

临事成奇策，全身仗至忠。解鞍欺李广，煮弩笑臧洪。

往昔逢多难，来兹故统戎。卓旗云梦泽，扑火细腰宫。

铲土楼台构，连江雉堞笼。似平铺掌上，疑涌出壶中。

岂是劳人力，宁因役鬼工。本遗三户在，今匝万家通。

画舸横青雀，危樯列彩虹。席飞巫峡雨，袖拂宋亭风。

场广盘球子，池闲引钓筒。礼贤金璧贱，煦物雪霜融。

酒满梁尘动，棋残漏滴终。俭常资澹静，贵绝恃穹崇。

唯要臣诚显，那求帝渥隆。甘棠名异奭，大树姓非冯。

自念为迁客，方谐谒上公。痛知遭止棘，频叹委飘蓬。

借宅诛茅绿，分囷指粟红。只惭燕馆盛，宁觉阮途穷。

涣汗沾明主，沧浪别钓翁。去曾忧塞马，归欲逐边鸿。

积感深于海，衔恩重极嵩。行行柳门路，回首下离东。

作者简介：吴融，唐代诗人。字子华，越州山阴（今浙江绍兴）人。吴融生于唐宣宗大中四年（850），卒于唐昭宗天复三年（903），享年五十四岁。他生当晚唐后期，一个较前期更为混乱、矛盾、黑暗的时代，他死后三年，曾经盛极一时的大唐帝国也就走入历史了，因此，吴融可以说是整个大唐帝国走向灭亡的见证者之一。